นายกรัฐมนตรี ขอบคุณทุกภาคส่วนทำให้สถานการณ์โควิด19 ในประเทศไทยดีขึ้น
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวในรายการ “รัฐบาลเล่าเรื่อง โดยทีมนารีสโมสร" ถึงสถานการณ์โควิด-19 ว่ามีแนวโน้มดีขึ้นต่อเนื่อง ทั้งตัวเลขผู้ติดเชื้อรายใหม่มีจำนวนต่ำกว่า 10,000 รายต่อวัน และจำนวนผู้เสียชีวิตก็มีจำนวนลดลงไปในทิศทางเดียวกัน ทำให้คลายกังวลว่าไม่มีการระบาดระลอกใหม่ หลังช่วงเทศกาลสงกรานต์ ทั้งนี้ นายกรัฐมนตรี ได้ขอบคุณทุกหน่วยงาน ที่ร่วมกันขับเคลื่อนภารกิจต่างๆ รวมถึงประชาชนที่ให้ความร่วมมือกันดูแลป้องกันตัวเอง จนทำให้สถานการณ์โควิดของประเทศไทยดีขึ้น แต่ยังคงห่วงใยประชาชนกลุ่มเสี่ยงโดยเฉพาะผู้สูงอายุ เน้นย้ำไปรับวัคซีนเข็มกระตุ้นเพื่อความปลอดภัยรองโฆษกประจำสำนักนายกรัฐมนตรี ยังกล่าวถึงการบริหารจัดการป้องกันโรคโควิดของประเทศไทย ได้รับการชื่นชมจากนานาชาติ ล่าสุด องค์การอนามัยโลกเลือกให้เป็นประเทศต้นแบบลำดับที่ 3 นำร่องจัดกิจกรรมทบทวนการเตรียมความพร้อมกรณีภาวะฉุกเฉินทางสาธารณสุขและสุขภาพสุขถ้วนหน้าจากการรับมือการระบาดของโรคโควิด-19 หลังไทยสามารถบริหารจัดการได้เป็นอย่างดี มีความยืดหยุ่น ปรับตัวไปตามสถานการณ์และเน้นการปฏิบัติได้จริง จากปัจจัยสนับสนุนต่างๆ ซึ่งกิจกรรมนี้ จะมีการแลกเปลี่ยนประสบการณ์ แนวปฏิบัติที่ดีและข้อเสนอแนะกับประเทศสมาชิก ในที่ประชุมขององค์การอนามัยโลก ที่นครเจนีวา ประเทศสวิตเซอร์แลนด์ ช่วงปลายเดือนพฤษภาคมนี้